'Ontvoerde' Stuart sê sy gesin sukkel | Netwerk24
24 Junie 2021 05:47
MacGill sê hy het "niks verkeerd gedoen nie" en dat die beproewing 'n vernietigende uitwerking op sy gesin het.
Stuart MacGill sê sy beweerde ontvoering het 'n vernietigende uitwerking op sy gesin. Foto: Getty Images
Die 50-jarige voormalige bybreekbouler is na bewering op 14 April naby sy huis in Sydney ontvoer. Hy is na die buitewyke van die stad geneem waar hy glo aangerand en met 'n vuurwapen gedreig is.
MacGill is 'n uur later vrygelaat en geen losprys is betaal nie.
Die polisie in Nieu-Suid-Wallis het vier mans vir die voorval aangekla, insluitende die broer van MacGill se lewensmaat, Maria O'Meagher. Die polisie sê drie ander mans word ook gesoek in verband met die voorval.
MacGill het vyf dae gewag voordat hy die voorval aangemeld het, maar volgens die polisie was hy "geheel en al" 'n slagoffer.
"Ek weet ek het niks verkeerd gedoen nie, Maria het niks verkeerd gedoen nie. Dit is mense se eie saak as hulle my en die polisie se weergawe van gebeure betwyfel," sê hy.
Volgens die polisie het MacGill voor die beweerde ontvoering sy lewensmaat se broer aan 'n berugte dwelmhandelaar voorgestel. Die polisie ken dié handelaar as "Sonny".
MacGill, destyds 'n bestuurder by 'n restaurant in Sydney wat deur sy lewensmaat besit is, sê hy en O'Meagher het uit die aard van hul werk "gereeld" mense aan mekaar by die restaurant voorgestel.
"Ons beskou onsself as die onskuldige party in hierdie geval. 'n Groot deel van die gasvryheidsbedryf is om te verseker die atmosfeer is reg en mense geniet mekaar se geselskap," sê hy.
Dié restaurant het vandeesmaand gesluit en MacGill, 'n pa van twee, sê vriende het hom in die steek gelaat.
"My gesin het seergekry en ek besef baie mense weet nie werklik wat aangaan nie," sê hy.
"Maar ek kan albei van ons (O'Meagher) in dieselfde bootjie plaas, ons weet ook nie wat aangaan nie."